Ilta-Sanomat kirjoitti viime toukokuussa eduskunnasta pudonneesta kokoomuksen Suvi Lindénistä, 54, joka päätti jäädä poliittisen uransa jälkeen kotiin makoilemaan. Eduskunnasta pudonneen ja työttömäksi jääneen Lindénin kerrottiin saavan noin 5 000 euron sopeutumiseläkettä. Lindén tosin kehaisi haastattelussa, että hänelle oli kyllä tarjottu houkuttelevia töitä ihan ulkomailta asti, mutta kotijoukkojen vuoksi hän oli joutunut kieltäytymään työtarjouksista.

– Eläkkeen ansiosta olen pystynyt tekemään luottamustehtäviä ja kansainvälisen televiestintäliitto ITU:n hommia. Niistä en ole saanut minkäänlaista palkkaa, Lindén totesi tuolloin Iltasanomille.

Lindénin kerrotaan vaikuttaneen mm. YK:n laajakaistahankkeessa ja ITUn erityistehtävissä. Luottamustehtävät ovat vieneet hänet ulkomaille asti. Toiveikas Lindén piti sitä hyvin mahdollisena, että hänelle avautuisi tulevaisuudessa myös Suomesta töitä. Hänen kerrottiin toimineen neuvonantajana kansainväliselle yritykselle, joka selvittänyt liiketoimien käynnistämistä Suomessa. Tavallisestihan työtön ei saisi keittää vapaaehtoisesti edes kahvia kierrätyskeskuksessa ilman karenssiuhkaa, mutta onhan se jo pitkään tiedetty, että toiset vain ovat hieman tasa-arvoisempia kuin toiset.

Tiedettävästi kokoomuslainen Pia Kauma, 49, jäi myös Lindénin tavoin kotiin passivoitumaan ja syrjäytymään. Eduskuntavaaleissa kansanedustajan paikalta pudonnut Kauma päätti ottaa toimivapaata toimitusjohtajan tehtävistään Laatukeskus Excellence Finlandissa, ja keskittyä nauttimaan valtion tarjoamasta sopeutumiseläkkeestä. Kauma kertoi viime vuonna olevansa epävarma siitä, palaako hän entiseen tehtäväänsä vai ei, ja painotti samalla että hänellä on täysi oikeus sopeutumiseläkkeeseen. Yhden kauden kansanedustajalle tosin maksetaan sopeutumisrahaa vain vuoden verran, joten kyllä se varmaan on kolkuttanut työvoimatoimisto jo Kaumankin perheen ovella ja tarjonnut kuntouttavaa työtoimintaa.

Samalla tavoin toimi myös kokoomuksen Raija Vahasalo, 55, joka ehti toimia kansanedustajana yhtäjaksoisesti jopa 16 vuoden ajan, mutta ei saanut äänestäjiltä enää uutta mandaattia viime eduskuntavaaleissa. Tarkkaa kuukausittaista eläkerahan määrää Vahasalo ei halunnut tuolloin kertoa, mutta hänen parlamentaarisella kokemuksellaan summa asettuu jonnekin 3000 – 4000 euron välimaastoon. Huvittavinta tässä on se, että Vahasalon olisi saanut työpaikan pelkästään ilmoittamalla paluustaan. Hänellä nimittäin oli ollut 16 vuoden ajan pakkasessa rehtorin virka Kirkkonummen Gesterbyn koulusta. Tiedettävästi hän päätti kuitenkin hakea virkavapaata 31.5.2016 saakka ja se myös myönnettiin.

Surullista huomata kuinka kansanedustajat ovat jääneet kannustinloukkoon vastikkeettomien perustulojensa kanssa, ja jämähtäneet olohuoneiden sohville löhöilemään. Suomen työ- ja oikeusministeri Jari Lindström (ps.) voisi ottaa asian puheeksi myös siellä hallituksessa, sillä se ei varmasti ole kenenkään etu, että he passivoituvat ja lamaantuvat työkyvyttömiksi. Kokoomuksenhan pitäisi edustaa sitä maamme ryhdikkäintä ja yritteliäintä kermaa, joten ei liene mikään ihmekään, että kansalaiset ovat olleet viime aikoina syvästi huolissaan entisten päättäjien voinnista.

Tässä saattaisi muuten olla työkokeilun paikka, ministeri Lindström!

Lähde: Iltasanomat